Առաջին համաշխարհային պատերազմի հերոսների հուշարձան (Դոնի Ռոստով)

Առաջին համաշխարհային պատերազմի հերոսների հուշարձան (), Ռուսական կայսերական բանակի` Առաջին համաշխարհային պատերազմին մասնակցած զինվորներին ու սպաներին նվիրված կոթողներից մեկը ՌԴ Դոնի Ռոստով քաղաքում։ Տեղադրվել է 2014 թվականին։ Գտնվում է Կրասնոարմեյսկայա փողոցի և Խալտուրինի նրբանցքի խաչմերուկի պուրակում՝ Պիոներական առաջին հավաքի անվան զբոսայգու արևմտյան մասում։

Պատմություն 
2014 թվականը դարձավ Առաջին համաշխարհային պատերազմը սկսվելու 100-ամյակի տարի։ Այդ պատերազմին ակտիվ մասնակցել է նաև Ռուսաստանը, որը վարել է ռազմական գործողություններ երկրի Արևելյան ճակատում։ 1917 թվականին, առաջին հերթին ներքին ցնցումների պատճառով, վիճակը ճակատում Ռուսաստանի համար դարձավ ծայրահեղ ծանր, և 1918 թվականի մարտին իշխանության եկած բոլշևիկները կնքեցին ծայրահեղ ծանր պայմաններով հաշտության պայմանագիր։ Բուն պատերազմը ԽՍՀՄ-ում անվանում էին «իմպերիալիստական» և անարդար, ուստի նրա իրադարձություններին իշխանությունների կողմից չափազանց քիչ ուշադրություն էր դարձվում։

Այդ նշանակալի իրադարձության 100-ամյակը մեծապես արթնացրեց Ռուսաստանի հանրային հետաքրքրությունը պատերազմի մասին հիշատակը հավերժացնելու հարցում։ 2014 թվականին ամբողջ երկրում տեղի ունեցան տվյալ թեմայով մի շարք մշակութային և գիտական միջոցառումներ։

Դոնի Ռոստովում հուշարձաններ տեղադրելու հատուկ հանձնաժողովը քննեց նախանմուշի երեք տարբերակ։ Արդյունքում ընտրվեց Ռուսաստանի վաստակավոր նկարիչ Սերգեյ Իսակովի աշխատանքը։ Պատրաստելու և տեղադրելու ծախսերը ստանձնեց Ռոստովի մարզի առևտրաարդյունաբերական պալատը։

Բացում 
Առաջին համաշխարհային պատերազմի հերոսների հուշարձանը բացվել է 2014 թվականի օգոստոսի 1-ին` Ռուսաստանի պատերազմ մտնելու օրը։ Հանդիսավոր բացումը տեղի ունեցավ Ռոստովի քաղաքապետի, քաղաքային վարչակազմի ներկայացուցիչների, տեղական կազակության մասնակցությամբ։

Հուշարձան 
Հուշարձանն ունի զինվորական համազգեստով և ուսին հրացանով 3,5-մետրանոց բրոնզե զինվորի կերպար։

Այլ հուշարձաններ 
Ռոստովի մարզում տեղադրվել է ևս մի քանի հուշարձան` նվիրված Առաջին աշխարհամարտի հերոսներին. Ազովում, Շախտիում, Նովոչերկասկում, Բատայսկում և մի քանի այլ բնակավայրերում։

Ծանոթագրություններ 

Առաջին համաշխարհային պատերազմի հուշարձաններ
Հուշարձաններ այբբենական կարգով
Դոնի Ռոստովի հուշարձաններ